Управляващият орган на Стратегическия план за развитие на земеделието и селските райони на Република България за периода 2023-2027 г. представя за обсъждане проект на Насоки за кандидатстване по процедура чрез подбор „Предоставяне на съветнически пакети на земеделски и горски стопани“ по интервенция II.И.1 „Консултантски услуги и повишаване на консултантския капацитет“ от Стратегическия план за развитие на земеделието и селските райони на Република България за периода 2023-2027 г.

Целта на процедурата е да се осигури възможност за предоставяне на безплатни индивидуални съветнически услуги на земеделските и горски стопани, с оглед да се възползват от възможността за подобряване на икономическите и екологични показатели на техните стопанства, както и на климатичната съобразеност и устойчивост на изменението на климата или да въведат иновативни селскостопански технологии и иновативни решения, в това число базирани на цифрови технологии, съгласно идентифицираните потребности в Стратегическия план за развитие на земеделието и селските райони на Република България за периода 2023-2027 г.

Общият размер на безвъзмездната финансова помощ по процедурата възлиза на 7 823 200 лв. (левовата равностойност на 4 000 000 евро). Безвъзмездната финансова помощ по процедурата се предоставя под формата на единични разходи на основание чл. 83, параграф 1, буква „б“ от Регламент (ЕС) 2021/2115, изчислени за отделните съветнически пакети.

Максималният интензитет на безвъзмездната финансова помощ е в размер на 100 процента от допустимите разходи.

Допустими кандидати по интервенцията са всички физически и юридически лица, които разполагат с експертиза за предоставяне на съветническите услуги, попадащи в приложното поле на включените съветническите пакети.

Срокът за изпълнение на одобрените заявления за подпомагане по процедурата е 24 (двадесет и четири) месеца от сключване на административния договор, но не по-късно от 30 септември 2029 г.

Заявленията за подпомагане ще се подават от кандидатите изцяло по електронен път чрез СЕУ на следния интернет адрес: <https://seu.dfz.bg>.

Писмени предложения и коментари по горепосочените документи могат да се изпращат в срок до 2 май 2025 г. (включително) на следната електронна поща: [rdd@mzh.government.bg](mailto:rdd@mzh.government.bg) или чрез Системата за електронни услуги, като ясно се посочва наименованието на интервенцията.

Предложенията и коментарите следва да бъдат представени в свободен текст, в рамките на електронното писмо (e-mail) или да бъдат приложени в отделен файл във формат „doc”.